РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/229-17

3. новембар 2017. године

Б е о г р а д

З А П И С Н И К

16. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 2. НОВЕМБАР 2017. ГОДИНЕ

Седница је почела у 14,05 часова.

Седницом је председавала Наташа Мићић, заменик председника Одбора.

Седници су присуствовали: Драгана Костић, Станија Компировић, проф. др Марко Атлагић, Мирко Крлић, проф. др Снежана Богосављевић Бошковић, Снежана Пауновић, др Ана Стевановић, Татјана Мацура, Хаџи Милорад Стошић и Ђорђе Вукадиновић, чланови Одбора.

Седници су присуствовали: Србислав Филиповић, Младен Лукић, Маја Виденовић и др Предраг Јеленковић, заменици чланова Одбора.

Седници нису присуствовали чланови Одбора: мр Јадранка Јовановић и Александра Белачић, нити њихови заменици.

Поред чланова Одбора седници су присуствовали народни посланици: Александра Чабраја и Мариника Тепић.

На предлог председавајућег, чланови Одбора су већином гласова усвојили следећи

Д н е в н и р е д :

1. Избор председника Одбора.

**ПРВА ТАЧКА-** Избор председника Одбора

У уводним напоменама, председавајућа је подсетила присутне да је Народнa скупштинa, на седници одржаној 17. новембра 2017. године, донела Одлуку о измени и допуни Одлуке о избору чланова и заменика чланова одбора Народне скупштине Републике Србије, којом је народни посланик Маја Гојковић, разрешена дужности члана Одбора. Сходно томе, додала је да је неопходно да Одбор изабере новог председника Одбора.

У дискусији су учествовали: др Ана Стевановић, Маја Виденовић, Марко Атлагић, Младен Лукић, Ђорђе Крлић, Ђорђе Вукадиновић, Србислав Филиповић, Александра Чабраја, Татјана Мацура, Снежана Пауновић, Мариника Тепић, Драгана Костић и проф. др Снежана Богосављевић Бошковић.

Младен Лукић је предложио да се за председника Одбора изабере народни посланик Мирко Крлић.

У току дискусије постављена су питања која се односе на плану рада Одбора у наредној години, као и стручне квалификације кандидата за председника Одбора.

Такође, постављено је питање о разлозима због којих је народни посланик Маја Гојковић, разрешена дужности члана Одбора за културу и информисање на седници Народне скупштине.

Указано је на чињеницу да су на Првој седници Одбора за културу и информисање, одржаној 6. јула 2016. године, поједини чланови Одбора изразили бојазан да ће председник Народне скупштине, госпођа Маја Гојковић, због бројних обавеза, бити у могућности да у пуном капацитету обавља и функцију председника Одбора.

Напоменуто је да је неопходно да се седнице Одбора одржавају редовно, како би се разматрала актуелна питања из области културе и информисања, а која спадају у делокруг рада Одбора.

У даљој дискусији, Србислав Филиповић, Марко Атлагић и Снежана Пауновић, подржали су предлог да да се за председника Одбора изабере народни посланик Мирко Крлић.

Са друге стране посебно је истакнуто да народни посланик Маја Гојковић није смењена са функције председника Одбора, већ да је разрешена са те дужности на лични захтев.

Наглашено је да је легитимно право свих народног посланика да за председника одбора, предложе члана одбора за којег сматрају да ће најбоље обављати ту функцију.

Напоменуто је да је народни посланик, госпођа Маја Гојковић, савесно и одговорно обављала функцију председника Одбора и да чињеница да је истовремено вршила и функцију председника Народне скупштине није утицала на њен рад у Одбору.

Председавајућа је закључила расправу у вези са овом тачком Дневног реда.

Председавајућа је ставила на гласање предлог да се за председника Одбора за културу и информисање изабере народни посланик Мирко Крлић.

Одбор је са десет гласова за и пет гласова против, изабрао народног посланика Мирка Крлића за председника Одбора за културу и информисање.

Мирко Крлић се на почетку свог излагања захвалио свим члановима Одбора на указаном поверењу.

Истакао је неке од најбитнијих детаља из његове професионалне биографије, истовремено изразивши зачуђеност бурном расправом која је претходила његовом избору за председника Одбора.

Своје излагање је завршио констатацијом да ће поштовати одредбе Пословника Народне скупштине, као и да ће се трудити да седнице води на демократски и толерантан начин.

Седница је завршена у 15,50 часова.

СЕКРЕТАР ЗАМЕНИК ПРЕДСЕДНИКА

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Дана Гак Наташа Мићић